CELEX: 32012D1212(02)
Language: mt
Date: 2012-12-05 00:00:00
Title: Deċiżjoni tal-Kummissjoni tal- 5 ta’ Diċembru 2012 li temenda d-Deċiżjoni tal-Kummissjoni 2007/623/KE dwar il-ħolqien ta’ Grupp ta’ Livell Għoli ta’ Partijiet Interessati Indipendenti għall-Piżijiet Amministrattivi

12.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 382/9
            
         DEĊIŻJONI TAL-KUMMISSJONI
   tal-5 ta’ Diċembru 2012
   li temenda d-Deċiżjoni tal-Kummissjoni 2007/623/KE dwar il-ħolqien ta’ Grupp ta’ Livell Għoli ta’ Partijiet Interessati Indipendenti għall-Piżijiet Amministrattivi
   2012/C 382/08
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Permezz tad-Deċiżjoni tal-Kummissjoni 2007/623/KE (1), il-Kummissjoni ħolqot Grupp ta’ Livell Għoli ta’ Partijiet Interessati Indipendenti għall-Piżijiet Amministrattivi, minn hawn ’il quddiem imsejjaħ “il-grupp”, għal perjodu fiss ta’ tliet snin.
            
         
               (2)
            
            
               Il-mandat tal-grupp ġie estiż sal-31 ta’ Diċembru 2012 permezz tad-Deċiżjoni tal-Kummissjoni tas-17 ta’ Awwissu 2010 (2010/C 223/03) (2) biex jisfrutta b’mod sħiħ il-potenzjal tal-iffrankar tal-Programm ta’ Azzjoni għat-Tnaqqis tal-Piżijiet Amministrattivi fl-Unjoni Ewropea li se jitlesta sa tmiem l-2012.
            
         
               (3)
            
            
               Ir-rapport tal-grupp ta’ Novembru 2011 dwar l-aħjar prattika fl-Istati Membri biex jimplimentaw il-leġiżlazzjoni tal-UE bl-eħfef mod wera li hemm ambitu wiesa’ biex l-amministrazzjonijiet pubbliċi tal-Istati Membri jkunu mgħejjuna biex jimplimentaw il-leġiżlazzjoni tal-UE b’mod aktar effiċjenti.
            
         
               (4)
            
            
               It-tnaqqis tal-piż amministrattiv u s-simplifikazzjoni tal-leġiżlazzjoni, speċjalment għan-negozji żgħar u ta’ daqs medju (SMEs), huma prijoritajiet għall-Kummissjoni (3).
            
         
               (5)
            
            
               Il-mandat tal-grupp u tal-membri tiegħu għandu għalhekk jiġi estiż skont dan.
            
         
               (6)
            
            
               Il-grupp għandu jkompli jaħdem mill-qrib mal-partijiet interessati u s-servizzi tal-Kummissjoni, u jkompli jagħmel skambji ta’ opinjonijiet u esperjenzi regolari u strutturati mad-Deputat Segretarju Ġenerali u l-President tal-Bord tal-Valutazzjoni tal-Impatt,
            
         IDDEĊIDIET KIF ĠEJ:
   Artikolu 1
   Id-Deċiżjoni 2007/623/KE hi emendata kif ġej:
   
               (1)
            
            
               L-Artikolu 1 jinbidel b’dan li ġej:
               “Artikolu 1
               Il-Grupp ta’ Livell Għoli dwar il-Piżijiet Amministrattivi
               Il-Grupp ta’ Livell Għoli ta’ Partijiet Interessati Indipendenti għall-Piżijiet Amministrattivi huwa b’dan imwaqqaf b’effett mill-31 ta’ Awwissu 2007. Mill-1 ta’ Jannar 2013 l-isem uffiċjali jkun il-‘Grupp ta’ Livell Għoli dwar il-Piżijiet Amministrattivi’, minn hawn ’il quddiem imsejjaħ bħala ‘il-grupp’.”
            
         
               (2)
            
            
               L-Artikolu 2 jinbidel b’dan li ġej:
               “Artikolu 2
               Il-Kompitu
               Il-kompitu tal-grupp ikun li jagħti parir lill-Kummissjoni dwar il-piż amministrattiv imqiegħed fuq in-negozju, b’mod partikolari fuq l-SMEs u l-kumpaniji mikro, ikkawżat mil-leġiżlazzjoni tal-UE, u dwar is-simplifikazzjoni tal-atti leġiżlattivi eżistenti tal-UE xierqa għal reviżjoni u dwar kif l-amministrazzjonijiet pubbliċi fl-Istati Membri jistgħu jsiru iktar effiċjenti u li jirreaġixxu għall-ħtiġijiet tal-partijiet interessati, b’mod partikolari l-SMEs, meta jimplimentaw il-leġiżlazzjoni tal-UE.
               B’mod partikolari, il-grupp jagħti parir lill-Kummissjoni
               
                           —
                        
                        
                           dwar il-miżuri li għandhom l-għan li jnaqqsu l-piż amministrattiv u jissimplifikaw il-leġiżlazzjoni eżistenti, b’enfasi partikolari fuq il-ħtiġijiet tan-negozji żgħar;
                        
                     
                           —
                        
                        
                           dwar il-programm kontinwu ta’ simplifikazzjoni tagħha, b’enfasi fuq l-atti b’potenzjal għoli għal tnaqqis tal-piżijiet amministrattivi;
                        
                     
                           —
                        
                        
                           fuq il-bażi tal-pjanijiet direzzjonali, dwar il-piż amministrattiv potenzjali imqiegħed fuq in-negozju, b’mod partikolari fuq l-SMEs u l-kumpaniji mikro meta japplikaw il-leġiżlazzjoni tal-UE;
                        
                     
                           —
                        
                        
                           dwar miżuri li jistgħu jittieħdu fuq livell nazzjonali biex jgħinu lill-Istati Membri japplikaw il-leġiżlazzjoni tal-UE adottata skont il-Programm tat-Tnaqqis tal-Piż Amministrattiv bl-eħfef mod;
                        
                     
                           —
                        
                        
                           dwar miżuri li jistgħu jittieħdu fuq livell nazzjonali biex jagħmlu l-amministrazzjonijiet aktar reattivi għat-tħassib tal-SMEs u aktar risponsivi għall-ħtiġijiet u l-bżonn qawwi fuq it-tkabbir meta japplikaw il-leġiżlazzjoni tal-UE.
                        
                     u jassisti lill-Kummissjoni biex tiżgura li jsir progress mill-Kunsill u l-Parlament biex ikunu adottati proposti dwar is-simplifikazzjoni u t-tnaqqis tal-piż amministrattiv.
               Il-mandat tal-grupp huwa mogħti sal-31 ta’ Ottubru 2014.”
            
         
               (3)
            
            
               L-Artikolu 3 (1) hu mibdul b’dan li ġej:
               “1.   Il-Kummissjoni tista’ tikkonsulta lill-grupp dwar kwalunkwe kwistjoni relatata mat-tnaqqis tal-piżijiet mhux meħtieġa fuq l-SMEs, speċjalment il-kumpaniji mikro, meta tapplika l-leġiżlazzjoni tal-UE, u dwar il-programm kontinwu ta’ simplifikazzjoni tagħha.”
            
         
               (4)
            
            
               L-Artikolu 4 hu emendat kif ġej:
               
                           (a)
                        
                        
                           Fil-paragrafu 2, it-tieni sentenza hi mibdula b’dan li ġej:
                           “Il-membri tal-grupp imbagħad jinħatru mis-Segretarju Ġenerali b’konsultazzjoni mal-President.”
                        
                     
                           (b)
                        
                        
                           Il-paragrafu 3 hu mibdul b’dan li ġej:
                           “3.   Il-membri jkunu individwi maħtura f’kapaċità personali jew individwi maħtura biex jirrappreżentaw interess komuni maqsum bejn il-partijiet interessati li għandhom għarfien espert fit-tnaqqis tal-piż amministrattiv.”
                        
                     
                           (c)
                        
                        
                           Fil-paragrafu 4, l-ewwel sentenza hi mibdula b’dan li ġej:
                           “Il-mandati tal-membri tal-grupp huma estiżi sal-31 ta’ Ottubru 2014.”
                        
                     
                           (d)
                        
                        
                           Il-paragrafu 5 hu mibdul b’dan li ġej:
                           “5.   Il-membri li ma jibqgħux f’pożizzjoni li jikkontribwixxu b’mod effettiv fid-deliberazzjonijiet tal-grupp, li jippreżentaw ir-riżenja tagħhom jew li ma jikkonformawx mal-kundizzjonijiet stabbiliti fil-paragrafu 3 ta’ dan l-Artikolu, jew l-Artikolu 339 tat-Trattat dwar il-Funzjonament tal-Unjoni Ewropea, jistgħu jiġu sostitwiti għall-kumplament tal-mandat tagħhom.”
                        
                     
                           (e)
                        
                        
                           Il-paragrafu 6 hu mibdul b’dan li ġej:
                           “6.   Il-membri maħtura f’kapaċità personali jaġixxu b’mod indipendenti u fl-interess pubbliku.
                           Il-membri maħtura biex jirrappreżentaw interess komuni kondiviż flimkien mal-partijiet interessati ma jirrappreżentawx interess individwali.”
                        
                     
                           (f)
                        
                        
                           Il-paragrafu 7 hu mibdul b’dan li ġej:
                           “7.   L-ismijiet tal-individwi maħtura f’kapaċità personali u l-ismijiet tal-individwi li jirrappreżentaw interess jiġu ppubblikati fir-Reġistru tal-gruppi ta’ esperti tal-Kummissjoni u ta’ entitajiet simili (‘ir-Reġistru’). Barra minn hekk, l-ismijiet tal-membri jiġu ppubblikati fuq il-websajt tas-Segretarjat Ġenerali tal-Kummissjoni Ewropea.”
                        
                     
                           (g)
                        
                        
                           Il-paragrafu 8 l-ġdid li ġej jidħol wara l-paragrafu 7:
                           “8.   Id-dejta personali tinġabar, tiġi proċessata u ppubblikata skont ir-Regolament (KE) Nru 45/2001.”
                        
                     
         
               (5)
            
            
               L-Artikolu 5 hu emendat kif ġej:
               
                           (a)
                        
                        
                           Il-paragrafu 3 hu mibdul b’dan li ġej:
                           “3.   Il-membri tal-grupp u r-rappreżentanti tagħhom, kif ukoll l-esperti u l-osservaturi mistiedna, jikkonformaw mal-obbligi tas-segretezza professjonali stabbiliti fit-Trattati u fir-regoli ta’ implimentazzjoni tagħhom, kif ukoll mar-regoli tal-Kummissjoni dwar is-siġurtà li għandhom x’jaqsmu mal-protezzjoni tat-tagħrif ikklassifikat tal-UE, stabbiliti fl-Anness għad-Deċiżjoni tal-Kummissjoni 2001/844/KE, KEFA, Euratom (4). Fil-każ li dawn l-obbligi ma jiġux irrispettati, il-Kummissjoni tista’ tieħu l-miżuri xierqa kollha.
                        
                     
                           (b)
                        
                        
                           Il-paragrafu 6 hu mibdul b’dan li ġej:
                           “6.   Il-Kummissjoni tippubblika d-dokumenti kollha rilevanti dwar l-attivitajiet imwettqa mill-grupp (bħal aġendi, minuti u s-sottomissjonijiet tal-parteċipanti) jew direttament fir-Reġistru jew permezz ta’ ħolqa mir-Reġistru għal websajt iddedikat fejn tista’ tinstab l-informazzjoni. Għandhom jiġu previsti eċċezzjonijiet għall-pubblikazzjoni ta’ dokument meta l-iżvelar tiegħu jista’ jdgħajjef il-ħarsien ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001.”
                        
                     
         
               (6)
            
            
               L-Artikolu 7 hu mibdul b’dan li ġej:
               “Artikolu 7
               Applikabilità
               Din id-Deċiżjoni tapplika sal-31 ta’ Ottubru 2014.”
            
         Artikolu 2
   Din id-Deċiżjoni tidħol fis-seħħ fil-jum tal-publikazzjoni tagħha f’Il-Ġurnal Uffiċjali tal-Unjoni Ewropea.
   Id-Deċiżjoni tibda tapplika mill-31 ta’ Diċembru 2012.
   
      Magħmul fi Brussell, il-5 ta’ Diċembru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 253, 28.9.2007, p. 40.
   
      (2)  ĠU C 223, 18.8.2010, p. 6.
   
      (3)  COM(2011) 803 – L-imminimizzar tal-piż regolatorju għall-SMEs – L-adattament tar-regolamentazzjoni tal-UE għall-bżonnijiet tal-intrapriżi mikro.
   
      (4)  Id-Deċiżjoni tal-Kummissjoni tad-29 ta’ Novembru 2001 li temenda r-Regoli Interni tal-Proċedura, (ĠU Edizzjoni Speċjali bil-Malti: Kapitolu 01 Volum 03 P. 353 – 407).”